ขสมก.ปรับเปลี่ยนเส้นทางเดินรถโดยสาร 2 สาย เลี่ยงบริเวณที่มีการก่อสร้างรถไฟฟ้า สายสีเหลืองและสายสีส้ม เริ่มให้บริการตั้งแต่วันที่ 3 กันยายนนี้
องค์การขนส่งมวลชนกรุงเทพ (ขสมก.) ปรับเปลี่ยนเส้นทางเดินรถโดยสาร 2 สาย เลี่ยงบริเวณ ที่มีการก่อสร้างรถไฟฟ้า สายสีเหลืองและสายสีส้ม เริ่มให้บริการตั้งแต่วันที่ 3 กันยายนนี้เป็นต้นไป

นายประยูร ช่วยแก้ว รองผู้อำนวยการฝ่ายการเดินรถองค์การ รักษาการในตำแหน่งผู้อำนวยการองค์การขนส่งมวลชนกรุงเทพ หรือ ขสมก. เปิดเผยแผนแก้ไขปัญหา การจราจรติดขัด บริเวณที่มีการก่อสร้างรถไฟฟ้าสายสีเหลืองและสายสีส้ม ในส่วนของ ขสมก. ว่า ขสมก.ได้ปรับเปลี่ยนเส้นทางเดินรถโดยสาร จำนวน 2 เส้นทาง ให้ขึ้นทางด่วนพิเศษ เพื่อหลีกเลี่ยงจุดวิกฤตในบริเวณดังกล่าว ได้แก่ สาย 145 จากอู่แพรกษาบ่อดิน- หมอชิต 2 และสาย 168 จากตลาดมีนบุรี - อนุสาวรีย์ชัยสมรภูมิ พร้อมจัดเดินรถโดยสารปรับอากาศให้บริการฟรี ทั้ง 2 เส้นทางเพื่ออำนวยความสะดวกให้กับประชาชนเดินทางเลี่ยงบริเวณที่มีการก่อสร้างรถไฟฟ้า ในช่วงเวลาเร่งด่วนเช้า เวลา 06.00 น. - 09.00 น. และช่วงเวลาเร่งด่วนเย็น เวลา 16.00 น.- 18.30 น.ทุกวันยกเว้นวันหยุดราชการ โดยเริ่มให้บริการตั้งแต่วันที่ 3 กันยายนนี้เป็นต้นไป ซึ่งรถโดยสารที่วิ่งให้บริการประชาชนในเส้นทางเดิม ยังคงให้บริการตามปกติ โดยเส้นทางเดินรถโดยสาร สาย 145 อู่แพรกษาบ่อดิน – หมอชิต 2 (ทางด่วน) ระยะทาง 50 กม. เพื่อเลี่ยงเส้นทางก่อสร้างรถไฟฟ้าสายสีเหลือง ให้บริการด้วยรถโดยสารปรับอากาศยูโรทู จำนวน 6 คัน (รับส่งระหว่างทาง) โดยปล่อยรถออกทุกๆ 30 นาที


ส่วนเส้นทางเดินรถโดยสาร สาย 168 ตลาดมีนบุรี - อนุสาวรีย์ชัยสมรภูมิ (ทางด่วน) ระยะทาง 32 กม. เพื่อเลี่ยงเส้นทางก่อสร้างรถไฟฟ้าสายสีส้ม ให้บริการด้วยรถโดยสารปรับอากาศยูโรทู จำนวน 6 คัน (ไม่จอดรับส่งระหว่างทาง) โดยปล่อยรถออกทุกๆ 20 นาที